রবিবার সারা দিন ধরেই গেরুয়া শিবির ও তৃণমূলের মধ্যে রামনবমীর মিছিল ঘিরে উত্তেজনা ছিল রাজ্য জুড়েই। সোমবারেও তা কাটল না।
বরং মুর্শিদাবাদের কান্দিতে পুলিশের সঙ্গে খণ্ডযুদ্ধ বেধে গেল গেরুয়া শিবিরের সমর্থকদের। 
রবিবার মিছিল করার অনুমতি পায়নি কান্দি রামনবমী উদযাপন কমিটি। উদ্যোক্তাদের অভিযোগ, ওই এলাকায় তৃণমূলের মিছিলের জন্য রবিবার তাঁদের অনুমতি দেওয়া হয়নি। তাই তাঁরা সোমবার রামনবমীর মিছিল করার সিদ্ধান্ত নেন।
সোমবার অস্ত্র মিছিল বের করে কান্দি রামনবমী উদযাপন কমিটি। সেই মিছিল হঠাৎই রাস্তা বদল করে থানার মধ্যে ঢোকার চেষ্টা করে। তখনই পুলিশ বাধা দিতে গেলে মিছিলকারীদের সঙ্গে পুলিশের বচসা বাধে।
দেখে নিন সেই সংঘর্ষের ভিডিও:—
 

পুলিশের বাধা উপেক্ষা করে মিছিলকারীরা থানায় ঢুকতে গেলে লাঠিচার্জ করতে শুরু করে পুলিশ। এতে আহত হন বেশ কিছু মিছিলকারী। পুলিশকে লক্ষ্য করে মিছিল থেকে ইট ছোড়া হয় বলেও অভিযোগ। সেখানেই রামনবমীর মিছিলকারীদের সঙ্গে খণ্ডযুদ্ধ বেধে য়ায় পুলিশের।

এই বিষয়ে অন্যান্য খবর

রামনবমী নিয়ে মমতার প্রথম ‘তির’, বিদ্ধ বিজেপি মহিলা নেত্রী লকেট
দিলীপের তলোয়ার-গদার ভয়ে এ কী করলেন মমতা! ৩ বিপদের আশঙ্কা


পরে বিশাল পুলিশবাহিনী পরিস্থিতি নিয়ন্ত্রণে আনে। মিছিলকারীরাও শেষে প্রশাসনের নির্দিষ্ট করে দেওয়া পথে মিছিল নিয়ে এগিয়ে যান। দু’পক্ষেরই কয়েকজন আহত হয়েছেন বলে কান্দি থানা সূত্রের খবর।
ইতিমধ্যেই বীরভূমের রামপুরহাটে অস্ত্র হাতে মিছিল করার অভিযোগে বিজেপি মহিলা মোর্চার সভানেত্রী লকেট চট্টোপাধ্যায়ের বিরুদ্ধে এফআইআর দায়ের করেছে পুলিশ। পুরুলিয়াতেও রামনবমীর মিছিল থেকে সংঘর্ষের ঘটনায় একজনের মৃত্যু হয়েছে বলেও খবর।